**Nota informativă**

**la proiectul hotărîrii Guvernului**

**cu privire la aprobarea Cadrului Național al Calificărilor**

**nr. unic 204/MECC/2021**

(se aprobă CNC în redacție nouă și se abrogă CNCRM aprobat prin HG nr.1016/2017)

|  |
| --- |
| **1. Denumirea autorului şi, după caz, a participanților la elaborarea proiectului** |
| Proiectul hotărîrii Guvernului cu privire la aprobarea Cadrului Național al Calificărilor(în continuare – *proiect de hotărîre*) este elaborat de Ministerul Educației și Cercetării. |
| **2. Condițiile ce au impus elaborarea proiectului de act normativ şi finalitățile urmărite** |
| Proiectul de hotărîre a fost elaborat în vederea realizării angajamentelor Republicii Moldova privind Acordul de asociere RM-UE – art. 123 lit. e) ”aprobarea Cadrului Național al Calificărilor în conformitate cu Cadrul European al Calificărilor” și realizarea obiectivului 7.15 din Planul de acțiuni al Guvernului pentru anii 2020-2023 care prevede ”Creșterea transparenței și credibilității sistemului național de educație și de formare profesională”, precum și întru realizarea obiectivului strategic fixat în politica de dezvoltare a sectorului educației, cel de integrare a sistemului național de învățămînt în Spațiul European al Educației.  De asemenea, necesitatea actualizăriiși asigurării concordanței Cadrului Național al Calificărilor (CNC) cu Cadrul European al Calificărilor (EQF) este determinată de faptul că *Recomandarea Consiliului Uniunii Europene din 22 mai 2017 privind Cadrul European al Calificărilor pentru învățarea pe tot parcursul vieții* a introdus o serie de elemente și principii noi, precum și au fost actualizate alte recomandări conexe implementării operaționale ale EQF.  Normele prevăzute în proiectul de hotărîre va contribui la realizarea obiectivelor stabilite în Obiectivul 4 al Agendei de Dezvoltare Durabilă 2030 – „Garantarea unei educații de calitate și promovarea oportunităților de învățare de-a lungul vieții pentru toți” și obiectivului Strategiei Naționale de Dezvoltare „Moldova 2030” de formare a capitalului uman și social robust prin asigurarea flexibilității și permeabilității calificărilor, promovarea progresului educațional și profesional pe tot parcursul vieții, modernizarea sistemului de calificări și mecanismelor de acces, evaluare și recunoașterea calificărilor, asigurarea transparenței și implementarea soluțiilor digitale, precum și a Programului de guvernare „Moldova vremurilor bune”. De asemenea actul normativ va facilita atingerea obiectivelor stabilite în următoarele documente de politici naționale: Strategia de transformare digitală 2023 – 2030; proiectul Programului Național pentru Ocuparea Forței de Muncă 2022-2026; proiectul Strategiei de dezvoltare a sectorului de tineret „Tineret 2030” și a Programului de implementare; proiectul Programului Național de stimulare a revenirilor și facilitare a reintegrării cetățenilor Republicii Moldova implicați în procesul de migrație pentru anii 2022-2026; proiectul Programului îmbătrînii active și sănătoase pentru perioada 2023-2027; proiectul Programului privind gestionarea fluxului migrațional, azilului și integrării străinilor pentru anii 2022-2025.  Conform normelor comunitare și a recomandărilor experților europeni pentru implementarea CNC conform prevederilor EQF și a recomandărilor formulate în procesul de avizare, pentru realizarea noilor funcții, implementarea elementelor noi structurale și trecerea la o nouă etapă de operaționalizare a CNC, proiectul de hotărîre conține *Foia de parcurs privind operaționalizarea Cadrului Național al Calificărilor pentru anii 2023-2027,* cu indicareaetapelor de implementare. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de hotărîre transpune Recomandarea Consiliului din 22 mai 2017 privind Cadrul european al calificărilor (EQF) pentru învățarea pe tot parcursul vieții, Recomandarea Consiliului din 22 mai 2018 privind competențele-cheie pentru învățarea pe tot parcursul vieții (2018/C 189/01) și Recomandarea Consiliului din 26 noiembrie 2018 privind promovarea recunoașterii reciproce automate a calificărilor obidite în cadrul învățămîntului superior și a celor dobîndite ca urmare a absolvirii unui ciclu secundar superior de învățămînt și formare, precum și a rezultatelor perioadelor de învățare petrecute în străinătate (2018/c 444/01).  De asemenea au fost considerate actualizările aduse unor documente europene conexe implementării EQF/CNC aplicate în Spațiul European al Educației (EEA) și Spațiul European al Învățămîntului Superior (EHEA) care asigură implementarea operațională a EQF și cadrelor naționale de calificări:   * Recomandarea Consiliului privind crearea de punți pentru o cooperare europeană eficace în domeniul învățământului superior (2022/0008(NLE); * Recomandarea Consiliului pentru o abordare europeană a micro-certificărilor pentru învățarea pe tot parcursul vieții si angajabilitate (14744/21); * Recomandarea Consiliului din 24 noiembrie 2020 privind educația și formarea profesională (EFP) pentru competitivitate durabilă, echitate socială și reziliență (2020/C417/01) și Agendei pentru competențe în Europa în vederea obținerii unei competitivități durabile, a echității sociale și rezilienței [European Skills Agenda for sustainable competitiveness, social fairness and resilience](https://ec.europa.eu/commission/presscorner/detail/en/ip_20_1196) **(2020);** * Recomandarea (UE) 2020/518 a Comisiei din 8 aprilie 2020 privind un set comun de instrumente la nivelul Uniunii pentru utilizarea tehnologiei și a datelor în scopul de a combate criza provocată de pandemia de COVID-19 și de a ieși din această criză, în special în ceea ce privește aplicațiile mobile și utilizarea datelor anonimizate privind mobilitatea; * Convenția globală pentru recunoașterea calificărilor din învățămîntul superior, adoptată la Paris la 25 noiembrie 2019; * Recomandarea Consiliului Uniunii Europene din 5 martie 2018 privind un Cadru european pentru programe de ucenicie de calitate și eficace (2017/0244); * Deciziei (UE) 2018/646 a Parlamentului European și a Consiliului din 18 aprilie 2018 privind un cadru comun pentru furnizarea unor servicii mai bune pentru aptitudini și calificări (Europass) și de abrogare a Deciziei nr. 2241/2004/CE; * Recomandarea Consiliului Uniunii Europene din 19 decembrie 2016 privind parcursurile de actualizare a competențelor: noi oportunități pentru adulți (2016/C 484/01). |
| **4. Principalele prevederi ale proiectului şi evidențierea elementelor noi** |
| Proiectul de hotărîre este elaborat, în redacție nouă, pentru ajustarea CNC la prevederile noilor Recomandări comunitare și consideră recomandările experților internaționali de la European Training Foundation, care au realizat inventarul conținutului și evoluțiilor CNC-ului din Republica Moldova și a celor din cadrul proiectului Twining „Îmbunătățirea calității și eficacității sistemului de educație și formare profesională”.  Noul proiect al CNC asigură trecerea de la etapa conceptuală la etapa operațională de implementare a CNC și a fost dezvoltat de o manieră în care să asigure realizarea următoarelor obiective:   * 1. îmbunătățirea transparenței, comparabilității și transferabilității calificărilor cetățenilor;   2. sporirea angajabilității, mobilității și integrării sociale a lucrătorilor și a cursanților;   3. modernizarea sistemului de educație și de formare;   4. asigurarea unei mai bune corelări a învățării formale, nonformale și informale;   5. sprijinirea validării rezultatelor învățării dobîndite în diferite contexte.   Proiectul de hotărire reprezintă un cadru integrator, furnizează o *hartă completă a tuturor tipurilor și nivelurilor de calificări* *actuale* din sistemul național de educație și formare și oferă într-un mod explicit *corelarea acestora cu calificările anterioare* aprobării actualului CNC.  Modificările și completările CNC-ului asigură *aplicarea uniformă a acestuia la toate nivelurile sistemului național de educație* *și formare profesională*, conform principiilor EQF și recomandărilor experților internaționali și reglementează implementarea principiilor europene de asigurare a calității calificărilor.  Elementele de noutate care se conțin în proiectul de hotărîre asigură:   * *corelarea CNC cu descriptorii actualizați* de referință a celor 8 niveluri de calificare EQF; * *definirea clară a elementelor unei calificări*: a) nivelul și rezultatele învățării; b) dimensiunea calificării; c) tipul și profilul calificării și reglementarea obligativității indicării în toate actele de studii a nivelurilor de calificare conform CNC, iar după referențierea acestuia, indicarea și a nivelurilor EQF; * *flexibilizarea calificărilor* prin trasee flexibile între calificări și între diverse contexte ale învățării, precum și prin modularizarea programelor de studii. Astfel, norma privind *regulile de îmbinare* și *acumulare în timp a modulelor* pentru acordarea calificării, posibilitatea *recunoașterii și certificării unor părți ale calificării (microcalificări),* vor facilita progresul educațional și cariera profesională, vor asigura dezvoltarea promptă a competențelor noi și specifice solicitate pe piața muncii și vor motiva învățarea pe tot parcursul vieții; * *promovarea principiului incluziunii* la toate nivelurile și formele de educație și formare profesională. Astfel, noul CNC include *calificările acordate persoanelor cu dizabilități moderate și severe care au realizat programe de învățămînt special.* De asemenea, este prevăzută norma privind includerea în standardele de asigurare a calității programelor și instituțiilor a măsurilor de adaptare a formelor de educație și instruire, a procedurilor de evaluare a calificărilor pentru persoanele cu CES; * *eliminarea barierelor și restricțiilor pentru continuarea studiilor, în special a persoanelor aflate în tranziție*: (i) între diferite niveluri ale educației și formării; (ii) în interiorul unor sectoare ale educației și formării și între acestea; (iii) între educație sau formare și piața muncii; (iv) în interiorul țării și în afara hotarelor; * *susținerea învățării de-a lungul vieții* prin reglementarea procedurii de recunoaștere și validare a rezultatelor învățării anterioare; * *evaluarea rezultatelor învățării în vederea acordării calificării* în strictă conformitate cu scopul, nivelul și tipul calificării; * *internaționalizarea educației* prin acordarea posibilității de recunoaștere a rezultatelor învățării, obținute prin resurse educaționale deschise (OEP, MOOCs, Coursera ș.a), precum și recunoașterea certificatelor de evaluare transnațională a rezultatelor învățării sau a competențelor-cheie lingvistice și digitale; * *asigurarea dimensiunii europene și internaționale* prin obligativitatea corelării și actualizării periodice sau la necesitate a CNC cu alte clasificatoare internaționale ESCO, ISCO, ISCED, asigurînd astfel relevanța și competitivitatea calificărilor naționale pentru piața muncii națională și comunitară; * obligativitatea *consultării părților interesate întru asigurarea relevanței* și calității calificărilor naționale, atît la etapa de elaborare și validare a standardelor calificării, a dezvoltării programelor de studii, cît și la etapa de certificare a calificării; * instituirea organului consultativ *Consiliul Național pentru Calificări* ca o structură reprezentativă a părților interesate în dezvoltarea calificărilor relevante pieței muncii, cu un mandat de 5 ani, reglementarea cerințelor pentru membrii Consiliului și atribuțiilor acestora, a condițiilor de desemnare și excludere din componența Consiliului. Pentru calitatea și relevanța deciziilor, activitatea Consiliului va fi susținută de Comisiile de experți, instituite pe domenii de formare profesională, conform clasificatoarelor naționale ale ocupațiilor și educației; * *delimitarea clară a responsabilităților pentru îndeplinirea listei actualizate de funcții a CNC*. Astfel, managementul strategic al CNC este realizat de către Ministerul Educației și Cercetării, iar managementul operațional - de către diverse instituții și autorități cu roluri specifice; * *transparența calificărilor naționale, facilitarea recunoașterii și schimbului de informații* prin armonizarea cerințelor și cîmpurilor informaționale necesare înscrierii unei calificări cu nivel CNC în *Registrul Național al Calificărilor (RNC)* cu cele aplicate de platformele informaționale și instrumentele Europass, precum și asigurarea interoperabilității sistemului informațional național al calificărilor cu cel european. RNC va fi sursă autorizată/oficială de informații cu privire la calificările naționale sistematizate conform diverselor criterii necesare diferitor grupuri de utilizatori; * *vizibilitatea Sistemului național al educației și formării profesionale* și colaborarea în Spațiul European al Educației în domeniul calificărilor prin stabilirea rolului de Punct Național de Coordonare pentru EQF, de Punct Național de informare și coordonare ENIC-NARIC, de Punct Național de contact pentru recunoașterea calificărilor educaționale și profesionale, de Centrul Național Europass, Ministerului Educației și Cercetării; * *prevenirea cazurilor de obținere ilicită a calificărilor*, a *automatizării serviciilor* de verificare a autenticității actelor de studii și calificărilor, *protecției reputației* furnizorilor de calificări și *optimizării costului* asociat perfectării actelor de studii. În acest scop sunt prevăzute:   a) implementarea *mecanismului de alertă* cu privire la *actele de studii* constatate de autorități competente ca fiind *neautentice sau acordate de furnizori neautorizați*, precum și cu privire la *restrîngerea și interzicerea pentru un profesionist de a desfășura activități profesionale*, în întregime sau în parte, de către autoritățile sau instanțele judecătorești naționale sau în baza deciziilor consiliilor naționale sectoriale/profesionale de etică, în condițiile legii;  b) trecerea la *semnarea electronică a actelor de studii* pentru toate nivelurile și formele de calificări.   * obligativitatea *informării publicului* *larg* privind corespondența calificărilor obținute de-a lungul timpului cu nivelurile actuale ale CNC.   Avantajele pe care le oferă noul CNC:   * *angajatorilor*: înțelegerea mai bună a ceea ”ce știu”, ”ce înteleg” și ”ce pot face” potențialii angajați; să compare și să interpreteze mai ușor, la angajare, calificările solicitanților obținute în diferite instituții și țări, să înțeleagă relevanța acestora și modul în care se potrivesc cu nevoile companiei sau ale sectorului; * *persoanelor*: înțelegerea mai bună a calificărilor prin prisma a ceea ce ar trebui ”să știe”, ”să înțeleagă” și ”să poată face”; înțelegerea nivelul calificării lor în Spațiul European al Educației și legătura acesteia cu celelalte calificări; * *furnizorilor de educație și formare*: înțelegerea mai clară a conținutului, nivelului și ”valorii calificărilor” persoanelor care doresc să își continue studiile; compararea și evaluarea mai ușoară a calificărilor din diferite țări și obținute în diferite contexte. |
| **5. Fundamentarea economico-financiară** |
| Implementarea etapizată a CNC este planificată în *Foia de parcurs privind operaționalizarea Cadrului Național al Calificărilor pentru anii 2023-2027,* proiectată pentru o perioadă de 5 ani, care conține măsurile necesare implementării integrale a prevederilor prezentului proiect de hotărire, iar costurile pentru realizarea acestora vor fi incluse in bugetele anuale ale autorităților responsabile de administrarea și dezvoltarea CNC.  Cea mai mare pondere a responsabilităților și implicit a costurilor de implementare revine Ministerului Educației și Cercetării, care are rolul de lider în dezvoltarea și implementarea CNC. Costurile de implementare pentru unele acțiuni care presupun inițial dezvoltarea conceptelor de implementare (de exemplu digitizarea actelor de studii, mecanismul de alertă pentru prevenirea acordării și utilizării calificărilor obținute în mod fraudulos ș.a), este dificil de estimat în lipsa de detalii tehnice sau a modului concret/specific de implementare a unor acțiuni prioritare.  Astfel, costurile exacte pentru implementarea *Foii de parcurs* vor fi estimate de către Ministerul Educației și Cercetării și alte autorități publice centrale în procesul de planificare strategică pe termen mediu în cadrul elaborării *Cadrului bugetar pe termen mediu* și a programelor bugetare în procesul de planificare operațională, precum și în procesul de prioritizare a solicitărilor de finanțare din partea partenerilor de dezvoltare.  Finanțarea proceselor de implementare a Foii de parcurs va fi realizată atît de la bugetul de stat, cît și prin atragerea de surse externe. Totodată, în cazul unor acțiuni pentru care deja sunt dezvoltate și aprobate proceduri/metodologii, precum elaborarea standardelor de calificare, cadrul general de cheltuieli a fost estimat în procesul planificării bugetare sectoriale pe termen mediu (CBTM 2023-2025).  În perioada anilor 2022-2026 pentru dezvoltarea și implementarea CNC vor fi alocate mijloace din contul proiectului Băncii Mondiale ”Invățămîntul superior din Moldova” (MHEP) în volum de 2.678.034,00 Euro. |
| **6. Modul de încorporare a actului în cadrul normativ în vigoare** |
| La intrarea în vigoare a proiectului de hotărire a Guvernului cu privire la aprobarea Cadrului Național al Calificărilor se abrogă Hotărîrea Guvernului nr.1016/2017 *Cu privire la aprobarea Cadrului național al calificărilor din Republica Moldova*.  Ministerul Educației și Cercetării va actualiza/elabora, după caz, cadrul normativ secundar pentru punerea în aplicare a noului act normativ în termen de 36 luni de la data publicării acestuia. |
| **7. Avizarea şi consultarea publică a proiectului** |
| Proiectul de hotărîre a fost postat pentru consultări publice, în decembrie 2019, pe https://particip.gov.md/ro/document/stages/proiectul-hotaririi-guvernului-cu-privire-la-aprobarea-cadrului-national-al-calificarilor/7016.  Proiectul de hotărîre a fost avizat, conform cadrului normativ, de toate autoritățile ale administrației publice centrale care au în subordine instituții de învățămînt, au afinitate administrării și implementării CNC, precum și Agenția Națională pentru Asigurarea Calității în Educație și Cercetare, Consiliul Național al Rectorilor, Agenția de Guvernare Electronică, Serviciul de Informații și Securitate.  Proiectul de hotărîre este remis pentru avizare repetată, în conformitate cu prevederile pct. 201 din Hotărârea Guvernului nr. 610/2018 pentru aprobarea Regulamentului Guvernului și în legătură cu reorganizarea autorităților publice centrale, proiectul hotărârii Guvernului *cu privire la aprobarea Cadrului Național al Calificărilor* (număr unic 204/MECC/2021). |
| **8. Constatările expertizei juridice**  Proiectul de hotărîre a fost supus expertizei juridice (la prima avizare) de către Ministerul Justiției și a fost modificat/completat în conformitate cu obiecțiile/recomandările stipulate în avizul nr. 04/4618 din 28.06.2021. |
| **9. Constatările expertizei de compatibilitate cu legislația Uniunii Europene**  Proiectul de hotărîre a fost supus expertizei de compatibilitate cu legislația UE în conformitate cu prevederile cadrului normativ Legea 100/2017 și HG 1171/2018, fiind solicitată efectuarea expertizei de către Centrul de Armonizare a Legislației. Urmare recepționării primului aviz nr. 31/02-69-4755 din 01.07.2021 și a celui de-al doilea aviz nr. 31/02-69-9205 din 19.11.2021, s-a constatat că proiectul satisface cerințele și obiectivele stabilite**.**  Proiectul de hotărîre corespunde recomandărilor și practicilor europene și nu contravine legislației Uniunii Europene. |

**Ministru Anatolie TOPALĂ**

T. Gherștega, Tel.: 022210378

Email: tatiana.gherstega@mec.gov.md